input: REGOLAMENT TA' DELEGA TAL-KUMMISSJONI (UE) Nru 994/2014
  tat-13 ta' Mejju 2014
  li jemenda l-Annessi VIII u VIIIc tar-Regolament tal-Kunsill (KE) Nru 73/2009, l-Anness I tar-Regolament (UE) Nru 1305/2013 tal-Parlament Ewropew u tal-Kunsill u l-Annessi II, III u VI tar-Regolament (UE) Nru 1307/2013 tal-Parlament Ewropew u tal-Kunsill
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat ir-Regolament tal-Kunsill (KE) Nru 73/2009 tad-19 ta' Jannar 2009 li jistabbilixxi regoli komuni għal skemi ta' appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta' appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003 (1), u b'mod partikolari l-Artikoli 136a(3) u 140a tiegħu,
  Wara li kkunsidrat ir-Regolament (UE) Nru 1305/2013 tal-Parlament Ewropew u tal-Kunsill tas-17 ta' Diċembru 2013 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolament tal-Kunsill (KE) Nru 1698/2005 (2), u b'mod partikolari l-Artikolu 58(7) tiegħu,
  Wara li kkunsidrat ir-Regolament (UE) Nru 1307/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi regoli għal pagamenti diretti lill-bdiewa taħt skemi ta' appoġġ fil-qafas tal-politika agrikola komuni u li jħassar ir-Regolament tal-Kunsill (KE) Nru 637/2008 u r-Regolament tal-Kunsill (KE) Nru 73/2009 (3), u b'mod partikolari l-Artikoli 6(3), 7(3) u 20(6) tiegħu,
  Billi:
  (1)
  Skont l-Artikolu 103n tar-Regolament tal-Kunsill (KE) Nru 1234/2007 (4), sal-1 ta' Awwissu 2013, Spanja, il-Lussemburgu, Malta u r-Renju Unit innotifikaw l-intenzjoni tagħhom li b'mod definittiv jittrasferrixxu l-ammont kollu disponibbli għall-programmi ta' appoġġ għas-settur tal-inbid imsemmija fl-Anness Xb ta' dak ir-Regolament jew parti minnu, sabiex iżidu l-limiti massimi nazzjonali tagħhom għall-pagamenti diretti għas-sena tat-talba 2014 'il quddiem. Għaldaqstant, l-Anness VIII tar-Regolament (KE) Nru 73/2009 ġie emendat bir-Regolament ta' Implimentazzjoni tal-Kummissjoni (UE) Nru 929/2013 (5). Dawk it-trasferimenti definittivi jeħtieġ li jkunu wkoll riflessi fl-Annessi II u III tar-Regolament (UE) Nru 1307/2013.
  (2)
  Skont l-Artikolu 136a(1) tar-Regolament (KE) Nru 73/2009 u l-Artikolu 14(1) tar-Regolament (UE) Nru 1307/2013, sal-31 ta' Diċembru 2013, Franza, il-Latvja u r-Renju Unit innotifikaw lill-Kummissjoni bid-deċiżjoni tagħhom li jittrasferixxu ċertu perċentwal mil-limiti massimi nazzjonali annwali tagħhom għas-snin kalendarji bejn l-2014 u l-2019 għall-ipprogrammar tal-iżvilupp rurali ffinanzjat mill-Fond Agrikolu Ewropew għall-Iżvilupp Rurali (FAEŻR) kif speċifikat fir-Regolament (UE) Nru 1305/2013. Skont l-Artikolu 136a(2) tar-Regolament (KE) Nru 73/2009 u l-Artikolu 14(2) tar-Regolament (UE) Nru 1307/2013, sal-31 ta' Diċembru 2013, il-Kroazja, Malta, il-Polonja u s-Slovakkja nnotifikaw lill-Kummissjoni bid-deċiżjoni tagħhom li jittrasferixxu għal pagamenti diretti ċertu perċentwal mill-ammont allokat għall-appoġġ għal miżuri taħt l-ipprogrammar tal-iżvilupp rurali ffinanzjat mill-FAEŻR fil-perjodu bejn l-2015 u l-2020 kif speċifikat fir-Regolament (UE) Nru 1305/2013. L-Annessi VIII u VIIIc tar-Regolament (KE) Nru 73/2009, l-Anness I tar-Regolament (UE) Nru 1305/2013 u l-Annessi II u III tar-Regolament (UE) Nru 1307/2013 għandhom għalhekk jiġu emendati skont dan.
  (3)
  Skont l-Artikolu 57a(9) tar-Regolament (KE) Nru 73/2009, sal-31 ta' Jannar 2014, il-Kroazja nnotifikat lill-Kummissjoni biż-żona tal-art li tneħħewlha l-mini u reġgħet bdiet tintuża għal attivitajiet agrikoli fl-2013. In-notifika kien fiha wkoll l-ammont baġitarju korrispondenti għas-sena tat-talba 2014 'il quddiem. Barra minn hekk, f'konformità ma' dak l-Artikolu, il-Kroazja nnotifikat lill-Kummissjoni dwar iż-żona ta' art li tneħħewlha l-mini u li ġiet iddikjarata mill-bdiewa fl-applikazzjonijiet għall-għajnuna mressqa fir-rigward tas-sena tat-talba 2013, u li bejn l-1 ta' Jannar 2005 u l-31 ta' Diċembru 2012 reġgħet bdiet tintuża għal attivitajiet agrikoli. L-Anness VIII tar-Regolament (KE) Nru 73/2009 ġie għalhekk emendat bir-Regolament (UE) Nru 929/2013. Abbażi tal-iskeda ta' żidiet inkrementali msemmija fl-Artikolu 17 tar-Regolament (UE) Nru 1307/2013, l-Annessi II, III u VI ta' dak ir-Regolament għandhom għalhekk jiġu emendati skont dan.
  (4)
  L-ammont għas-sena finanzjarja 2014 li jirriżulta minn aġġustament volontarju ta' pagamenti diretti fis-sena kalendarja 2013 fir-Renju Unit skont l-Artikolu 10b tar-Regolament (KE) Nru 73/2009, l-ammonti li jirriżultaw mill-applikazzjoni tal-Artikoli 136 u 136b ta' dak ir-Regolament għas-snin finanzjarji 2014 u 2015, kif ukoll l-ammonti li jirriżultaw mill-applikazzjoni tal-Artikolu 66(1) tar-Regolament (UE) Nru 1307/2013 għandhom jiżdiedu mat-tqassim annwali tal-appoġġ tal-Unjoni għall-iżvilupp rurali. L-Anness I tar-Regolament (UE) Nru 1305/2013 għandu għalhekk jiġi emendat skont dan.
  (5)
  Ir-Regolament (UE) Nru 1307/2013 jibda japplika biss mill-1 ta' Jannar 2015. L-emendi ta' dak ir-Regolament għandhom għalhekk japplikaw mill-istess data,
  ADOTTAT DAN IR-REGOLAMENT:
  Artikolu 1
  L-Annessi VIII u VIIIc tar-Regolament (KE) Nru 73/2009 huma emendati skont l-Anness I ta' dan ir-Regolament.
  Artikolu 2
  L-Anness I tar-Regolament (UE) Nru 1305/2013 huwa emendat skont l-Anness II ta' dan ir-Regolament.
  Artikolu 3
  L-Annessi II, III u VI tar-Regolament (UE) Nru 1307/2013 huma emendati skont l-Anness III ta' dan ir-Regolament.
  Artikolu 4
  Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
  L-Artikolu 3 għandu jibda japplika mill-1 ta' Jannar 2015.
  Dan ir-Regolament għandu jorbot fl-intier tiegħu u japplika direttament fl-Istati Membri kollha.
  Magħmul fi Brussell, it-13 ta' Mejju 2014.